Eshik ochilib bir-biridan ezgin xayollarimni uchirib yuboradi. Onajonim astagina tepamga kelib sochlarimni silaydilar

- O'tiribsanmi bolam? Men ketyapman, senam birrovga chiqsang bo'lardi, sal bo'lsayam ko'ngling yozilardiвЂ¦

Men qizargan ko'zlarimni onamdan yashiraman.

- Yo'q, ona, borgim yo'qвЂ¦

- Mayli, bo'masa men tezgina qaytaman. Aytganday, o'g'lim, to'yga anavi sen yoqtiradigan hofiz kelarmish, chiqsang ko'rarding, qo'shiqlarini tinglardingвЂ¦

- Siz boravering, onajon, hofizning ovozi bu yerga bemalol eshitilib turadiвЂ¦

- Ha mayliвЂ¦

- Chiroqnio'chirib keting!

Hujram ko'nglim bilan bir xil tusga kiradiвЂ¦

To'y bo'layotgan xonadondan kelayotgan yor-yor sadolari, karnay-sunray ovozi yetti mahallaga taraladi. Yo'q-yo'q, bular yor-yor emas, shodlik emas, bularвЂ¦bular ayriliq, hijron sadolari! Bular o'ksib-o'ksib yig'layotgan muhabbatning nidolari!

Bu mashum sadolar mening zulmatga cho'mgan hujramga ham kirib keladiвЂ¦ Qulog'im ostida jaranglab, go'yo ustimdan kulayotgandek bo'ladiвЂ¦

Boshimni bolishning ostiga tiqaman, ko'zlarimni chirt yumaman, yo'qвЂ¦Baribir eshitilaveradiвЂ¦

Eshitilaveradi, eshitilaveradi!!!

Bo'g'zimdan olamni buzgudek bir faryod otilib chiqadiвЂ¦

Bu faryodвЂ¦Bu faryod karnay-sunray sadolari ostida yo'q bo'lib ketadiвЂ¦

Yuragim yonyaptiвЂ¦

Men nega buncha kuyyapman? Kim uchun buncha faryod chekyapman?

Sen uchunmi?

Men seni sevarmidim? Bunchalik yonib-kuyishimga qaraganda sevar ekanman-da! Buni qara-ya, buni o'zim ham bilmas ekanmanвЂ¦

Axir kechagina o'zim senga kulib turib baxt tilamadimmi?

Yo'q-yo'qвЂ¦ Men seni sevmaymanвЂ¦ Biz do'st edik xolos.

Esingdami? Xudoni bergan kuni qo'lingda kitob bilan yonimga chiqib kelarding. Qo'lingdagi kitob albatta muhabbat xaqida bo'lardi.

Sen ko'zlaring chaqnab kitobni maqtay-maqtay qo'limga tutqazib ketarding. Torgina hujram sen berib ketgan katta-kichik kitoblar bilan to'lib-toshgandi. Men kitobni tezroq tugatishga harakat qilardim, chunki o'qib bo'lganimdan so'ng sen bilan asar xaqida uzoq-uzoq tortishib, bahslashib o'tirardik. Sen o'zimiz o'qib chiqqan kitoblardagi hayotni orzu qilardingвЂ¦ Yodimda, bir kuni "Choliqushi xaqida uzoq suhbatlashdik

- Bariga Komron aybdor! - deganding uzun-uzun kipriklaring pirpirab, - axmoq bo'lmasa, Faridani allaqanday sariq gullarga almasharmidi?

- Hayotda hamma adashadi. - Shunday deymanu sening qo'ng'iroq sochlaringdan, Olloh inom etgan, hech qanday bo'yoqlarsiz go'zal husningdan ko'z uzolmay tikilib qolaman.

- E-e, ana endi shu axmoqligini deb shuncha yil azob chekdi. Farida "hamma sariq odamlar bevafo bo'ladi, degan. Menimcha u xaq! - shunday deysan-u, qiqir-qiqir kulasan. Bu gapni menga tekkizib aytayotganingni bilaman. Shu choqda sen ko'zimga xuddi o'sha Faridadek ko'rinib ketasan. - Bilasanmi, Oygul, sen xuddi Faridaga o'xshaysan.

- Rostdanmi?

- Ha, rostвЂ¦ Agar men Komronning o'rnida bo'lganimda edi, Faridani hech qanday gulga alishmagan bo'lardimвЂ¦

Sen qizarib, ko'zlaringni olib qochasan.

Xayollarimni to'y xonadonidan kelayotgan mungli qo'shiq bo'lib yuboradi. Ha, bu o'sha, men suygan hofizвЂ¦ Dard bilan sug'orilgan qo'shiq so'zlari mening xonamga ham oqib kiradi:

В В В В Sen bog'dagi yelday sho'x,

В В В В Bir dam orom olsaydingвЂ¦

В В В В Derlar orzuga ayb yo'q,

В В В В Mani sevib qolsaydingвЂ¦

Yuzimda nam sezaman, yig'layapmanmi? Nima uchun?! Hofizning qo'shig'igami? Men ham shuni orzu qilganmidim? Nahot shunday orzu etishga jurat qilgan bo'lsam?

В В В В Yoy nishonga yetmasdan,

В В В В Fursat mag'lub etmasdan

В В В В Umrim o'tib ketmasdan

В В В В Mani sevib qolsaydingвЂ¦

В В В В Dunyo sinovli, shartli,

В В В В Xam quvonchli xam dardli

В В В В Orzuyim bo'lmay gardli

В В В В Mani sevib qolsaydingвЂ¦

Kecha oxirgi marta yonimga keldingвЂ¦

Bu safar qo'lingda kitobmas, chetiga kashtalar tikib bezatilgan ro'molcha bor edi.

- Aziz, meni unutmaysan-a? - deding chiroyli ko'zlaringni menga tikib.

- Yo'q, Oygul, seni unutmayman. Axir o'zimizni mahallaga kelin bo'lyapsan-u.

- Shundayku-ya, endi baribir oldingga chiqib turolmaymandaвЂ¦ Lekin bilasanmi, sen mening eng yaxshi do'stimsan. Sen bilan qurgan suhbatlarimiz, bahslashganlarimiz hech qachon yodimdan chiqmaydi.

- Mening hamвЂ¦

- Ertaga to'yimga chiqasana?

- AlbattaвЂ¦

- Aldamaysanmi? Chiqmasang xafa bo'laman. Dadam to'yga sen yoqtirgan hofizni olib kelar ekanlar. Dugonalarim biram kuyib ketyaptiвЂ¦

- Sen albatta bahtli bo'lishing kerak OygulвЂ¦O'zing istaganingdek, o'sha kitoblardagidek go'zal baht qurishga intilвЂ¦

- Rahmat, Aziz, sen chinakam do'stsan. Xayr, endi uyga chiqa qolayвЂ¦

Sen qo'limga o'zing tikkan ro'molchani tutqazib ketding. Alvon ro'molcha chetiga oppoq ipak bilan "O+A=Ddeb yozib qo'yibsanвЂ¦

Mana, ro'molchang qo'limda, undan seni iforing kelyapti, OygulвЂ¦

Bugun sening to'yingвЂ¦Tasavvur qilyapman qanchalik go'zal bo'lib ketganingni. Oq libos senga judayam yarashgandir-aвЂ¦

Eshityapsanmi, Oygul, qo'shiqni eshityapsanmi?

Kuy yig'layaptiвЂ¦ kuy o'z dardiga dosh berolmay yig'layapti. Hofiz o'rtanib-o'rtanib meni dardimni kuylayapti OygulвЂ¦

В В В В Keldi mehring fursati,

В В В В Bo'lay vasling ulfati,

В В В В Sodiqligim hurmati,

В В В В Mani sevib qolsaydingвЂ¦

В В В В Qadru qimmatim bilib,

В В В В Biroz nazarga ilib,

В В В В Ko'nglimga shafqat qilib,

В В В В Mani sevib qolsayding.

Qishloqdoshlarimning qiyqirib chapak chalgani,В Juft bo'lsin! deb baqirishgani eshitiladi.

Ey, odamlar, bu qo'shiqni qiyqirib, chapak chalib emas, yig'lab eshitish kerak, yig'lab! Bu qo'shiqni dardi borlar, yuragi yonayotganlar eshitishi kerakвЂ¦

To'yni u yog'i sho'x-sho'x sadolarga ulanib ketadi.

Bilaman, hozir davra to'rida, oppoq libosda yal-yal yonibo'tiribsan-u, ko'zing bilan meni izlayapsan. Kechir meni, to'yingga chiqolmadim, Oygul. Mening bebosh qalbim seni sevib qolishga jurat qilibdiвЂ¦ Hofiz aytganidek, orzuga ayb yo'qвЂ¦

Hujram havosi og'irlashib, bo'g'zimdan bo'g'ayotgandek bo'lyaptiвЂ¦

Eshik g'ichirlab ochilib onamning xushhol qiyofalari ko'rinadi.

- Zerikmay o'tiribsanmi, bolam? Anavi hofiz to'yni rosa qizdiryapti. O'ziyam butun qishloq ko'chib kepti-yov uni ko'rgani. Po'latboyam juda orzu-havasli-da, to'yiga shundoq hofizni olib kelibdi!

- Ona, siqilib ketdim, hovliga chiqamanвЂ¦

- Hozir, bolam, - onam shoshib tepamga keladilar. - Oygul shunday chiroyli kelin bo'libdi, ko'z tegmasin, ko'rgan odamni suqi kiradi-yaвЂ¦ Po'latboyning o'g'li bilan bir-birlariga uzukka ko'z qo'ygandek yarashishibdi o'ziyam!

Oh onajonima, dardimni bilmaydilar-daвЂ¦ Bilmaganlariyam yaxshi. Bir o'zimni kuyganim ham yetarвЂ¦

Aravachamni g'ildiratib, hovliga chiqaman. Ko'ksimni to'ldirib-to'ldirib nafas olaman.

- Ollohga shukur...